ועדת העלייה, הקליטה והתפוצות, כנסת 16, פרוטוקול מספר 150, 2004-08-31 10:00

קולט אביטל: בוקר טוב.

קולט אביטל: אני שמחה לפתוח את ישיבת ועדת העלייה, הקליטה והתפוצות.

קולט אביטל: אנחנו זימנו את הדיון המיוחד הזה בתקופת הפגרה בגלל המצב החדש שנוצר במבשרת ציון, ועקב הודעתו של ראש העיר שהיא בעצם קצה הקרחון של הנושא עצמו.

קולט אביטל: ישנה בעיה בהתבטאות שהושמעה.

קולט אביטל: אני מכירה את כרמי גילון לא מהיום ולא מאתמול, ואני לא חושבת שאפשר להגיד שכרמי גילון הוא איש גזען.

קולט אביטל: אבל, ההתבטאות היא התבטאות ואני בטוחה שנשמע ממנו על כך.

קולט אביטל: עם זאת, אני חושבת שאנחנו התכנסנו לא כדי לדון בהתבטאויות אלא במצב לאשורו, זה הדבר החשוב.

קולט אביטל: זאת לא הישיבה הראשונה של הוועדה בנושאים האלה.

קולט אביטל: לא מזמן קיימנו ישיבה אחרי שסיירתי בכמה מרכזי קליטה ותהיתי ושאלתי את משרד הקליטה מה קורה, מדוע אנשים צריכים להישאר כל כך הרבה זמן במרכזי קליטה, וכיצד מנצלים את הזמן במרכזי קליטה כדי לתת לאנשים הכשרה מקצועית ולהכין אותם לקראת הבאות.

קולט אביטל: אני חושבת שגם זה נושא שצריך לדון בו היום.

קולט אביטל: כל האינצידנט הזה פרץ מאחר וכרמי גילון הגיש תוכנית למשרד הקליטה בה הוא ביקש שהמשרד יחזיר לו את אותה תמיכה שלה זכה בעבר.

קולט אביטל: אני מניחה שיש גם פתרונות שבהם תינתן תעסוקה לאנשים השוהים במרכזי הקליטה, או לפחות התחלה של תעסוקה.

קולט אביטל: אנחנו צריכים לחשוב היום בצורה קונסטרוקטיבית איך לטפל בילדים שנמצאים שם.

קולט אביטל: מרכז הקליטה במבשרת הוא ודאי מרכז הקליטה הגדול ביותר בארץ.

קולט אביטל: מדובר באוכלוסייה אתיופית הגדולה ביותר שנמצאת היום במרכז קליטה.

קולט אביטל: אני יכולה לדווח לחברי הוועדה ולאורחים שאנחנו נפגשנו עם ראש הממשלה לפני שבועיים-שלושה, ובפגישה הזאת העלאנו בפניו את הנושא של היעדר תקציבים בתקציב משרד הקליטה למשכנתאות לעולים מאתיופיה, דבר שאני יודעת שמדאיג גם את שרת הקליטה.

קולט אביטל: אם אין תקציבים להוציא את האנשים ממרכזי הקליטה, זה אומר שהם יישארו שם יותר זמן, וזה אומר שגם במקומות אחרים ייווצר איזשהו פקק שצריך לתת עליו את הדעת.

קולט אביטל: יש בעיה תקציבית, ויש בעיה נוספת והיא מה עושים בינתיים במרכזי הקליטה, אילו אפשרויות נוספות נותנים לעולים מעבר ללימודי השפה וללימודי היהדות כדי שהם יוכלו להיקלט.

קולט אביטל: אני מבקשת להעביר את רשות הדיבור לראש מועצת מבשרת ציון כרמי גילון.

כרמי גילון: אני רוצה לפתוח ולומר שצר לי אם היו מי שנפגעו מדבריי, ואני מתנצל בפני כל מי שנפגע.

כרמי גילון: הייתי מבקש שננצל את הדיון הזה על מנת לדון בבעיות הקיימות במרכז הקליטה במבשרת ציון ובמרכזי קליטה נוספים.

כרמי גילון: אני רוצה לציין כי תחילת התגלגלות הדברים היתה במפגש מקצועי שלא היה לתקשורת.

כרמי גילון: דברים מתוך המפגש יצאו לתקשורת עם אי דיוקים רבים, ומכאן הדברים התגלגלו ככדור שלג.

כרמי גילון: כאדם נבחר אני רואה את התפקיד שלי בעשיית טוב לכל התושבים ללא יוצא מהכלל.

כרמי גילון: כאשר ילדים גורמים נזק אני כועס עליהם בין אם ותיקים ובין אם הם עולים.

כרמי גילון: אין שום משוא פנים בגישת האחריות וניהול ענייני המועצה כפי שאני רואה ועושה אותם, ללא שום אבחנה בין אם מדובר בעולים וחדשים.

כרמי גילון: אני מבקש להדגיש שמרכז הקליטה במבשרת ציון הוא מרכז הקליטה הגדול בארץ.

כרמי גילון: יש בו 360 יחידות דיור.

כרמי גילון: מתגוררים בו כ-1,200 תושבים, המספר משתנה מפעם לפעם.

כרמי גילון: ביישוב כמו מבשרת ציון שבו יש 23,000 תושבים, מדובר ב-5% מכלל התושבים.

כרמי גילון: גם ברעננה יש מרכז קליטה גדול יחסית, ושם לשם השוואה יש 144 יחידות דיור שזה שליש פחות או יותר או חצי ממספר יחידות הדיור במבשרת ציון.

כרמי גילון: בירושלים על חצי מיליון תושביה יש 112 יחידות דיור.

כרמי גילון: המרכז ממוקם בליבו של היישוב, וגודלו ומספר תושביו מחייבים את כולנו, את כל הגורמים, לעסוק בקליטת עלייה.

כרמי גילון: לצורך העניין אני רואה את עצמי כנושא חובה לעסוק בקליטת עלייה, לא רק כאזרח במדינת ישראל אלא כמי שעומד בראשו של יישוב שבו יש מרכז קליטה.

כרמי גילון: אם תעיינו בניירות העבודה שהגשנו תוכלו לראות שכולם תחת הכותרת של חיזוק האינטגרציה בין שתי האוכלוסיות במבשרת ציון, אוכלוסייה ותיקה או אוכלוסיית העולים שזה מקרוב באו.

כרמי גילון: הכל מכוון לטובת הקולט והנקלט כאחד.

כרמי גילון: אני חושב שאי אפשר להתייחס רק לעולים ולא להתייחס לסביבה שאמורה להיות תומכת וקולטת.

כרמי גילון: יש פה שני צדדים במשוואה.

כרמי גילון: אני רוצה לציין עובדות שידועות לאנשים רבים שיושבים כאן.

כרמי גילון: המועצה המקומית מבשרת ציון סובלת מגירעון עצום.

כרמי גילון: אנחנו נמנים על הרשויות החלשות ביותר בארץ בסולם של משרד הפנים.

כרמי גילון: הגירעון שלנו הוא כ-70% מסך התקציב.

כרמי גילון: קיבלתי רשות עם גירעון שוטף של 25% מהתקציב שלה, ולמרות זאת היינו הרשות הראשונה שהגישה תוכנית הבראה עוד בחודש פברואר.

כרמי גילון: תוכנית ההבראה הזאת דורשת מאיתנו לצמצם את סעיף הפעילויות שלנו באופן ניכר.

כרמי גילון: בין היתר נדרשנו לצמצם פעילויות של תרבות, נוער, ספורט, חינוך וכן הלאה.

כרמי גילון: לקיצוצים האלה יש משמעות גם מבחינת היכולות שלנו לפעול.

כרמי גילון: מול התקציב המאוד מצומצם ומול המשאבים הדלים העומדים לרשותנו, עומד גם סעיף תקציבי אחד שנקרא מענק קליטה שעד שנת 2002 נע סביב 700,000 שקלים, כסף שהועבר לצורך פעילות קליטה של תושבי מבשרת במבשרת.

כרמי גילון: התקציב הזה שעמד על פי חשבון של 600 שקל לאדם, קוצץ בשנת 2004, הוא קוצץ כבר בשנת 2003, ל-30 שקל לאדם לשנה שלימה.

כרמי גילון: אנחנו הגשנו לחברי הוועדה נייר שמראה את הקיצוצים בתקציב.

כרמי גילון: רק כדי לסבר את האוזן, גם משרד החינוך הודיע לי אחרי שכל הפרשה הזאת פרצה שמישרת קצין ביקור סדיר של משרד החינוך שזה עניין חברתי ממדריגה ראשונה תקוצץ.

כרמי גילון: רבע המשרה שניתנה למועצה כדי לטפל בתלמידי מרכז הקליטה, גם את המשרה הזאת קיצצו לאחרונה.

כרמי גילון: משך כל תשעת החודשים שבהם אני מכהן יזמתי כמה פגישות, ואני רוצה להדגיש שהיוזמות כולן היו שלי.

כרמי גילון: הפגישות היו עם משרד הקליטה, עם שרת הקליטה, עם הסוכנות היהודית.

כרמי גילון: לא באתי ויצאתי כנגד משרד הקליטה אלא להיפך.

כרמי גילון: זה מסמך שנמסר גם לאנשי הסוכנות וגם לאנשי משרד הקליטה, על הצורך בגישה אינטגרטיבית ומתמשכת לטיפול בנושא לטובת שני הצדדים זה הנקלט וזה הקולט.

כרמי גילון: אני מצטט מנייר עבודה שהוגש לאותה פגישה מפורסמת כמה ימים לפני הפגישה.

כרמי גילון: אני המלצתי על השקעות חד פעמיות בשיקום פיזי של מרכז הקליטה, של גני משחקים ,ניקיון, אשפה וכן הלאה, לרווחה תושבי מרכז הקליטה ולרווחת סביבתו.

כרמי גילון: אני דיברתי על השקעות חד פעמיות בתחומי חברה, רווחה, חינוך במבני ציוד ותקנים, ולבסוף הצעתי לתקצב תקציב שוטף כדי לממן פעילויות משותפות, כאשר המועצה שותפה מלאה לכל הפעילות הזאת ולתקצוב הזה.

כרמי גילון: אני רק חושב שגורמי הקליטה במדינת ישראל, משרד הקליטה והסוכנות היהודית אמורים להיות שותפים מלאים למשימה ולאתגרים הכל כך קשים וחשובים שעומדים לפנינו.

כרמי גילון: אגב, בסיומה של הפגישה סוכם להקים צוותים משותפים.

כרמי גילון: קבענו לוח זמנים.

כרמי גילון: כל המטרה היתה מטרה קונסטרוקטיבית, כאשר אני יכול להגדיר בשלוש נקודות מה היו דרישות המועצה.

כרמי גילון: ראשית, ביקשנו להחזיר את כבשת הרש, 725,000 שקלים מענק קליטה שנלקחו מתקציבה של מבשרת ציון.

כרמי גילון: ביקשנו לבצע את אותן השקעות חד פעמיות, ולבסוף לבנות את המסגרות לצוותים משותפים של משרד הקליטה, הסוכנות, והמועצה המקומית יחד עם אנשי מרכז הקליטה.

כרמי גילון: לפי דעתי, הטיפול חייב להיות הוליסטי ואינטגרטיבי.

כרמי גילון: אי אפשר לצפות שצד אחד בלבד יהיה צד שעליו מוטלת המשימה לבצע את הדברים.

כרמי גילון: אני חושב ששיתוף הפעולה פה הוא הכרחי, הוא חשוב.

כרמי גילון: אנחנו עושים ונמשיך לעשות פעילויות מזדמנות שמתבססות על פעילות מאוד מבורכת של תושבים מתנדבים.

כרמי גילון: אבל, מדובר פה בטיפה בים.

כרמי גילון: הגישה צריכה להיות הרבה יותר רחבה וכוללת.

כרמי גילון: לסיום, אני לא חושב שנכון ושצריך לטאטא בעיות מתחת לשטיח.

כרמי גילון: יש בעיות קשות, אמיתיות שקיימות גם בטיפול הישיר שנוגע בתושבי מרכז הקליטה.

כרמי גילון: יש בעיות חמורות וקשות מאוד במערכת יחסי הגומלין שבין הוותיקים לבין החדשים במבשרת ציון.

כרמי גילון: אני חושב שאת הבעיות האלה צריך לשים פה על השולחן.

כרמי גילון: אני מברך את יושבת-ראש הוועדה שהביאה לקיומו של הדיון הזה.

כרמי גילון: אני מקווה שבסופו של דבר נתאחד בדבר אחד.

כרמי גילון: האתגר כפי שאני רואה אותו כאיש ציבור, של קליטת עלייה הוא אתגר עצום.

כרמי גילון: הוא אתגר שמחייב כל אזרח ותושב במבשרת ציון.

כרמי גילון: אני גאה להתמודד עם האתגר הזה, אבל אני מבקש שיתוף פעולה של כל הגורמים שקשורים לעניין.

כרמי גילון: תודה רבה.

קולט אביטל: תודה רבה.

קולט אביטל: רבותיי, מכיוון שעומד לרשותנו מעט מאוד זמן, עוד מעט יש לנו מליאה, אני באמת מבקשת להתרכז בבעיות שישנן, משום שהמטרה שלנו פה היא לא רק לדבר על מה שהיה, אלא גם על מה שאפשר לנסות לעשות כדי שהמצב לא יישאר כפי שהוא עד עכשיו.

קולט אביטל: חבר הכנסת יאסינוב בבקשה.

יגאל יאסינוב: אני רוצה לומר מראש שאני תומך ב-90% בדבריו של כרמי גילון כי אי אפשר ב-100%.

יגאל יאסינוב: למעשה, מרכז הקליטה הוא שטח ריבוני של הסוכנות.

יגאל יאסינוב: אני הייתי רוצה לשמוע קודם את ההתייחסות של הסוכנות ומשרד הקליטה ואחר כך להגיב על הדברים.

קולט אביטל: עו"ד דסה, בבקשה.

יצחק דסה: אני חושב שישנן בעיות וצריך להתמודד איתן בצורה אמיתית, ובצורה אחרת לגמרי.

יצחק דסה: אני רואה את ההתבטאויות שהיו בחומרה רבה, במיוחד כשהן באות ממנהיג קהילה, מראש מועצה שאמור לתת את מלוא תשומת הלב לכלל האזרחים ללא אבחנה, וללא אפליה.

יצחק דסה: אני חושב שהביטויים האלה מכרסמים במרקם החברתי שהוא ממילא עדין.

יצחק דסה: הם מעמיקים את הקרע לא רק עם תושבי מבשרת, אלא הם מעמיקים את הקרע שקיים היום בין החברה האתיופית לכלל החברה הישראלית.

יצחק דסה: אני חושב שנדרשת ממנהיג זהירות כפולה ומכופלת.

יצחק דסה: כבוד יושבת-ראש הוועדה, אני אומר לך מה מדאיג אותי.

יצחק דסה: כרמי גילון עשה המון למען הקהילה.

יצחק דסה: הוא חי במקום בו השכנים והחברים שלו הם חברי כנסת, ואז קשה לבוא בביקורת.

יצחק דסה: היתה לי ציפייה מחברי הכנסת לתגובה.

יצחק דסה: קל מאוד לבקר איש שהוא לא כל כך חשוב, איש שהוא לא נימנה עם האליטה של הפוליטיקה הישראלית.

קולט אביטל: אבל, אתה מסכים איתי שאפשר היה גם לא לקיים את הדיון.

יצחק דסה: אני מסכים איתך לחלוטין.

קולט אביטל: אני מבקשת ממך משום שזה לא עניין של פרוטקציות.

קולט אביטל: אנחנו רוצים לדון לגופו של העניין.

קולט אביטל: אני חושבת שמה שאמרת לגבי הדימוי והמרקם הוא מאוד נכון, ואני מבקשת שנתרכז בזה מבלי להפנות אצבעות אחד לשני.

יגאל יאסינוב: תאמינו לי שכרמי גילון ואני לא נמצאים באותה הקשת הפוליטית.

יגאל יאסינוב: אני גם לא ממש מתגורר במבשרת.

יצחק דסה: יש השלכות להתבטאויות של אישי ציבור.

יצחק דסה: הגיע הזמן שנרחיק לכת ונאמר שצריך לנקוט בעונשים הרתעתים, גם אם לא מדובר בעונשים ציבוריים.

יצחק דסה: כשמדובר בהתבטאות אומללה של איש ציבור שיש לה השלכה על החברה כולה, ובעיקר על הקהילה, חשוב שיינקטו עונשים ציבוריים הרתעתים כדי למנוע תופעות כאלה.

יצחק דסה: זה צריך להיות מונח על שולחן הכנסת.

יצחק דסה: אין ספק שהוא עשה רבות, אבל במקרה הזה - - -

קולט אביטל: עו"ד דסה, אני מבינה אותך.

קולט אביטל: אני שואלת אותך, חוץ מהעניין הזה האם מוצדק שנדון גם בבעיות עצמן?

יצחק דסה: כן.

יצחק דסה: יש לי ביקורת גם כלפי משרד הקליטה וגם כלפי הסוכנות.

יצחק דסה: הנחנו על שולחן משרד הקליטה מסמך שבו ביקשנו לבחון אפשרות לא רק לקלוט את כל העולים שמגיעים במרכזי הקליטה באופן גורף, אלא גם להתייחס לאותם עולים משכילים שמגיעים ולקלוט אותם בקליטה ישירה.

יצחק דסה: יש בעיות וצריך לנסות לפתור אותן.

קולט אביטל: אני מקווה שזה בדיוק מה שאנחנו עושים.

יצחק דסה: אני מצפה שהוועדה תגנה בכל תוקף את ההתבטאות שהיתה.

יצחק דסה: הגינוי צריך לבוא לא רק מהוועדה אלא גם מאנשי הממשלה.

יצחק דסה: אני חושב שאי אפשר לעבור על כך לסדר היום.

קולט אביטל: מר אזולאי נציג הסוכנות היהודית, בבקשה.

אריה אזולאי: אני רוצה לתת כמה הבהרות לנושא הפתרונות, משום שאני שותף מלא לרצונו של ראש עיריית מבשרת ציון לגבי האתגר של קליטת עלייה בכלל, קליטה עלייה מאתיופיה בפרט, והחום והאהבה שאנחנו חייבים להבטיח למערכת הזאת.

קולט אביטל: מר אזולאי, זה לא רק עניין של חום ואהבה, אלא אנחנו גם חייבים לתת לאנשים האלה אפשרות לחיות בכבוד.

אריה אזולאי: מדובר באוכלוסייה של כמעט 6,000 איש שנמצאת במרכזי קליטה.

אריה אזולאי: בבאר שבע יש 1,900 מעולי אתיופיה, בצפת הקטנה יש כ-1,400.

אריה אזולאי: זאת אומרת, מבשרת היא לא המקום הכי גדול.

אריה אזולאי: זהו נושא כולל המחייב תשומת לב בכל מקום ומקום.

אריה אזולאי: 99% מהעולים השוהים במבשרת ציון הם מעולי הפלאשמורה.

אריה אזולאי: הם לא מגיעים על-פי חוק השבות.

אריה אזולאי: הם חייבים לעבור תהליך של גיור וזה לוקח מעבר לשנה.

אריה אזולאי: זאת האוכלוסייה היחידה שזוכה לעלות האדירה של מרכזי הקליטה בגלל הצרכים הייחודיים שלה.

אריה אזולאי: 190 ילדים לומדים בבתי ספר של מבשרת ציון, 400 ילדים לומדים מחוץ למבשרים וחוזרים למגורים.

קולט אביטל: לילדים האלה אין מה לעשות, ולילדים האלה צריך למצוא פתרונות.

אריה אזולאי: לא, יש להם מה לעשות.

אריה אזולאי: חשוב שהוועדה תדע שכל נושא מרכזי הקליטה לעולי אתיופיה הוא בבעלות משרד הקליטה.

אריה אזולאי: גם מרכז הקליטה במבשרת שהוא בבעלות קרן ביטוח של עובדי הסוכנות היהודית, מוחזק על-ידי משרד הקליטה.

אריה אזולאי: הסוכנות היהודית קיבלה על עצמה על-פי בקשת משרד הקליטה, בגלל ניסיונה, להיות המפעילה בתקציבים של משרד הקליטה.

קולט אביטל: כל העסקה הסיבובית לא ברורה.

יולי יואל אדלשטיין: כי זה לא מרכז קליטה, זה אתר קליטה.

יולי יואל אדלשטיין: הבעלות היא בעצם פרטית שמושכר על-ידי משרד הקליטה, ובתקציבי הממשלה מופעל על-ידי הסוכנות.

אריה אזולאי: בהחלט, ומשרד הקליטה שכר וביקש מאיתנו להפעיל אותו.

יגאל יאסינוב: אתם קבלני משנה של משרד הקליטה.

אריה אזולאי: כן, אנחנו מפעילים, מקבלים תקציב ממשרד הקליטה, ולפעולות החברתיות, הקהילתיות, החינוכיות, מתקציבים גם של הסוכנות היהודית.

אריה אזולאי: זה לכולם, לא רק למבשרת.

קולט אביטל: אני חושבת שזה שווה ישיבה.

אריה אזולאי: אני דווקא חושב שהאמירה של ראש הרשות הוצאה מהקשרה.

אריה אזולאי: זה היה בסיום של סיור חיובי של מנכ"לית משרד הקליטה, מנכ"ל הסוכנות היהודית, והרשות המקומית.

אריה אזולאי: הקימו את אותו צוות כי הגיעו לאותה מסקנה לפני האמירה שצריכים פה לבחון בצורה כוללנית ומקיפה את כל הנושא.

אריה אזולאי: אני שמח שהצוות הזה הוקם בראשותם של שני המנכ"לים והרשות, והוא התחיל לעבוד.

אריה אזולאי: אין ויכוח על זה שיכולות להיות בעיות בתהליך של קליטה שבו יש כמה גורמים שמעורבים.

אריה אזולאי: אנחנו מפעילים את כל המערכת החברתית במסגרת כל התוכניות של הסוכנות היהודית, וזה גם עניין של מדריכים והתקצוב שלהם.

אריה אזולאי: זה לא אומר שאין בעיות.

קולט אביטל: האם אתה יכול לומר לנו מה מופעל שם?

קולט אביטל: למה הכוונה במילים "מערכת חברתית"?

יגאל יאסינוב: היינו רוצים גם לדעת מהו התקציב.

יהודה שרף: תקציב הממשלה הוא 430,000 שקל בשביל חברה ותרבות, וכספי הסוכנות מכספי תרומות הם סדר גודל של כ- 400,000.

יהודה שרף: מעל ל-800,000 שקל מושקעים בפעילות של חברה ותרבות הכוללת חוגים לילדים, חוגי העשרה לילדים מספורט, מחשבים, ריקודים.

יהודה שרף: ישנה פעילות לילדים בשעות אחר הצהרים עד שעות הערב המאוחרות.

יהודה שרף: אני מזמין כל אחד ואחד לבוא ולראות את זה.

יהודה שרף: יושב כאן חבר כנסת נכבד שעשה לי ביקור פתע בשעה שש בערב בהיותו סגן שר הקליטה, מבלי שידעתי על זאת.

יהודה שרף: הוא הגיע וראה את הדברים בעיניים ואת הילדים מבלי שהיתה שום הצגה.

יהודה שרף: גברתי, מה שראית בלוד בשעות אחר הצהרים במרכז הקליטה מופעל גם במבשרת.

יהודה שרף: יש פעולות תיגבור של תלמידי כיתה א' עד כיתה ח'.

יהודה שרף: יש חוגי ספורט, ריקוד, מוזיקה.

יהודה שרף: ישנה להקת זמר של ילדי מבשרת ששרה בשפה העברית, האידיש, הרוסית, והאנגלית.

יהודה שרף: האמהרית, והיא מופיעה בכל רחבי הארץ.

יהודה שרף: יש שם שני ילדים עולים מחבר העמים מגיעים מהעיר רמלה למבשרת.

יהודה שרף: אנחנו מפעילים שם מעל ל-700 ילדים, ויש עשבים שוטים.

יהודה שרף: יש בעיות, אי אפשר להגיד שאין בעיות.

יהודה שרף: אבל, בואו תראו איך אנחנו מתמודדים עם הבעיות האלה.

יהודה שרף: אני לא מתחמק מאף אחריות.

יהודה שרף: יש לי כמנהל המרחב אחריות על מבשרת.

יהודה שרף: יש לי אנשי צוות שנמצאים במקום משעת בוקר מוקדמת עד שעות הלילה המאוחרות, כולל שישי-שבת, כדי למנוע בעיות.

יהודה שרף: אנחנו בדקנו את הבעיות ונמצא כי 4 ילדים מתוך 700 ילדים עשו ונדליזם.

יהודה שרף: אני בוגר תיכון מכובד בתל-אביב, וגם זה היה בתקופה שלי.

יהודה שרף: אני לא מטאטא את הבעיות, יש בעיות.

יהודה שרף: קשה לנו להתמודד עם הבעיות, אנחנו קולטים עלייה ובני העדה יכולים להעיד שקליטת העולים שמגיעים היום היא יותר קשה מקליטת העולים שהגיעו בעבר.

יהודה שרף: אני חושב שנעשית פה עבודה רצינית ואני ממליץ לוועדה לבוא ולראות מה נעשה במבשרת בשעות אחר הצהרים, בשעות הלא פורמליות.

אריה אזולאי: אני מציע שנסיט את הדיון לבעיה האמיתית שבה מעורבים כמה גורמים.

אריה אזולאי: זה לא רק עניין של מבשרת.

אריה אזולאי: ישנה החלטת ממשלה שהסוכנות מבצעת לגבי עלייה של עוד 15,000-16,000.

אריה אזולאי: צריך לראות איך אנחנו יכולים לעשות הכי טוב את מה שאנחנו מחויבים לעשות.

אריה אזולאי: אני בהחלט שמח על התנצלותו של ראש רשות מבשרת ציון, ועל הרצון שלו לראות את עצמו שותף לצוות ההיגוי בראשות המנכ"לים שכבר הוקם.

כרמי גילון: אני רק אציין שהקמת צוות ההיגוי היתה היוזמה שלי.

אריה אזולאי: הלוואי על כל ראש רשות , תבורך.

קולט אביטל: חבר הכנסת גורלובסקי, בבקשה.

מיכאל גורלובסקי: אני הגעתי ארצה ב-16 במרץ 1988, ובמהלך כל השנים שמעתי התבטאויות כאלו ואחרות לגבי עלייה כזאת או אחרת, במיוחד לגבי העליות מרוסיה ומאתיופיה.

מיכאל גורלובסקי: אני חשבתי שחשוב להבין מה הכוונה שעומדת מאחרי הדברים.

מיכאל גורלובסקי: ראינו שבמקרים מסוימים הכוונות היו מאוד קונקרטיות, פוליטיות, שליליות לחלוטין.

מיכאל גורלובסקי: אני לא אשכח את ההתבטאות של אחת משרות ישראל על הרצון להביא עולים בסלקציה כזאת או אחרת, זה היה שיא ההתבטאויות.

מיכאל גורלובסקי: אני מעולם לא נפגשתי עם מר כרמי גילון, אני לא מכיר אותו.

מיכאל גורלובסקי: לי אין ספק שאם נעשתה איזשהי טעות אז לא היתה כוונה לפגוע ממש.

מיכאל גורלובסקי: זוהי ההתרשמות שלי.

מיכאל גורלובסקי: אני גם לא מחפש "למרוח" דברים.

מיכאל גורלובסקי: אני שופט אנשים במעשים ולא בהתבטאויות שלהם.

מיכאל גורלובסקי: מצד שני, אני חושב שיש צד "חיובי" בכל הסיפור הזה.

מיכאל גורלובסקי: אני גרתי במרכז קליטה "בית קנדה", וועדת הקליטה עשתה סיור במרכז הקליטה הזה.

מיכאל גורלובסקי: "בית קנדה" היה מרכז די מסודר.

מיכאל גורלובסקי: מאז שהגעתי ארצה בשנת 1988 אני שומע מידי פעם על הבעיות שישנן במרכז הקליטה במבשרת ציון.

מיכאל גורלובסקי: טוב לשמוע על החוגים שמפעילה הסוכנות במרכז הקליטה, אבל כשאני שומע על החוגים במרכז הקליטה במבשרת אני נזכר בזה שנותנים אקמול לחולה סופני.

מיכאל גורלובסקי: מרכזי הקליטה בהם מתגוררים עולים מאתיופיה נמצאים במצב חמור ביותר.

מיכאל גורלובסקי: אני גם מכיר באופן אישי את מרכז הקליטה בבאר שבע ואני יודע שיש שם בעיות.

מיכאל גורלובסקי: לצערי הרב, בגלל בעיות מדיניות, כלכליות, אנחנו בדרך כלל מסתפקים בדיון כזה או אחר ולא מצליחים להתקרב לפתרון כזה או אחר של הבעיות.

מיכאל גורלובסקי: אני מצטער על זה שאני נאלץ לעזוב את הדיון הזה באמצע, יש לי פגישה במשרד האוצר לדיון בנושא פתרון מגורים לעולים.

מיכאל גורלובסקי: אני מציע לחברים שיושבים פה לרדת מההתבטאויות וצריך לנסות לקיים דיון מעמיק שיש לו תוצאות.

קולט אביטל: בשנה שעברה משרד הקליטה קיבל חוץ מהתקציב הרגיל סכום של כ- 100 מיליון למשכנתאות, והשנה אין כלום.

קולט אביטל: אנחנו יוצרים עכשיו פקק תנועה.

קולט אביטל: אנחנו רוצים שאנשים ימשיכו להגיע, והם מגיעים בקצב של 300 לחודש וזה לא מספיק.

מיכאל גורלובסקי: הדיון צריך להיות ענייני, וצריך לשמור על כבודה של כל עלייה ועלייה.

מיכאל גורלובסקי: כדאי לדון בשורש הבעיה שישנה במרכז הקליטה במבשרת.

יצחק דסה: האם נשים אותם בגטו?

מיכאל גורלובסקי: ממש לא.

מיכאל גורלובסקי: אני האחרון שמחפש את זה.

קולט אביטל: מר דסה, אף אחד לא דיבר פה על גטו.

יצחק דסה: אבל, זו המשמעות של הוצאתם ממרכז העיר החוצה.

יצחק דסה: אני חייב להתמודד עם המצב הקיים.

קולט אביטל: אני חושבת שאתה לא מתמודד עם המצב הקיים.

יגאל יאסינוב: לא מדובר על העברת מרכז הקליטה למקום אחר, אין לנו טכנולוגיה כזאת.

יגאל יאסינוב: עד כמה שהבנתי, מדובר על שיפור המרכז הקיים.

יגאל יאסינוב: על איזה גטו מדברים כאן?

קולט אביטל: אם אין פתרונות דיור כרגע אז הם צריכים להמשיך להישאר שם.

קולט אביטל: אם הם צריכים להישאר שם אז צריך להפוך את חייהם ליותר טובים וליותר מסודרים, ולסדר את המקום ולמנוע את הבעיות.

קולט אביטל: אני לא נדברתי עם חבר הכנסת גורלובסקי והוא לא בדיוק חבר במפלגה שלי, אבל אני מסכימה עם כל מילה שהוא אמר.

קולט אביטל: צריך לעשות את הכול.

קולט אביטל: כנראה שחוגים לא פותרים את כל הבעיות.

קולט אביטל: יכול להיות שהסוכנות עושה כמיטב יכולתה, אבל כנראה שזה לא מספיק.

דוד יאסו: משרד הקליטה קולט את עולי אתיופיה במרכזי קליטה מאז שנת 1998.

דוד יאסו: מרכזי הקליטה ממוקמים לא באתרי קרוונים, אלא בערים, ביישובי קבע, ויש לכך כמה סיבות.

דוד יאסו: ראשית, אנחנו מעונינים באינטגרציה.

דוד יאסו: אנחנו לא רוצים אתרי קרוונים כפי שהיה בזמנו.

דוד יאסו: לצערי הרב, אנחנו נגררנו עם זה יותר מידיי זמן.

דוד יאסו: אנחנו ערכנו ביקור בהשתתפות המנכ"לית במרכז הקליטה במבשרת ציון, ולצערי הרב התדרוך הראשון שקיבלנו היה נראה כמו פשיטה לפני היעד.

דוד יאסו: זאת לא היתה קליטה.

דוד יאסו: אני מקבל את מה שאמר מר גילון.

דוד יאסו: עם זאת, אני חייב לומר שאנחנו כמשרד קליטה כן עושים ואני יכול לפרט בנושא.

דוד יאסו: כל הפעילות שיש לנו במרכזי הקליטה בכל הארץ, לאו דווקא במבשרת ציון, הם במימון מלא של המשרד לקליטה העלייה שמועבר לסוכנות היהודית.

קולט אביטל: אנחנו ישבנו סביב השולחן הזה ודנו בתקציבים שאתם נותנים לעיריות.

קולט אביטל: אתם רוצים שתהיה פעולת אינטגרציה בתוך העיר עם היישוב, ולשם כך ניתן תקציב במשך שנים של 700,000 שקל.

קולט אביטל: אבל זה מקוצץ בבת אחת.

אריה אזולאי: זה משרד הפנים.

קולט אביטל: האם נגמר כל התקציב מ-700,000 שקל ל-0?

קולט אביטל: אם זה המצב, אז איך הם יכולים לעבוד?

דוד יאסו: משרד הקליטה לא מעביר לרשות כסף במקום בו יש מרכז קליטה.

דוד יאסו: יש קליטה בקהילה, ואילו תושבי קבע שנמצאים כבר ברשות.

דוד יאסו: אבל, אנחנו לא מעבירים עבור מרכזי קליטה.

דוד יאסו: אנחנו נותנים את כל השירות, כולל פעולות חברה ותרבות כפי שמפורט על-ידי הסוכנות.

קולט אביטל: לכול רשות היה תמיד תקציב לקליטת עלייה.

דוד יאסו: נכון, דרך משרד הפנים.

קולט אביטל: אנשים חיים שם יותר משנתיים, והם לאט לאט הופכים לחלק מהקהילה.

קולט אביטל: הקהילה מעונינת לקלוט אותם.

קולט אביטל: יש אנשים טובים בקהילה שגם מתנדבים ורוצים לקלוט אותם.

קולט אביטל: מדוע אינכם מאפשרים לרשות או למועצה לעזור בקליטת העולים?

קולט אביטל: תסביר לי את המדיניות מדוע בבת אחת נעלם התקציב של 700,000 שקל שנועד לזה?

דוד יאסו: קודם כל, מדיניות משרד הקליטה היא עד שנה וחצי מקסימום, ולא שנתיים ולא שנתיים וחצי.

דוד יאסו: בגלל המחסור בתקציב למשכנתאות נוצר לנו כרגע פקק מסוים.

דוד יאסו: אבל, אין שם שנתיים.

קולט אביטל: מנהל מרכז הקליטה, האם אתה יכול לומר לנו מהו המינימום ומהו המקסימום לשהייה.

מאיר רוסו: עולים שוהים היום בממוצע שנתיים, יש יותר כי אתה מדבר על אוכלוסייה של 1,300 נפש.

מאיר רוסו: ישנן בעיות סוציאליות קשות, ישנן בעיות משפטיות, ישנן גם בעיות אחרות.

מאיר רוסו: זה לקחת את הטפל ולהפוך אותו לעיקר.

מאיר רוסו: הממוצע הוא שנתיים.

יהודה שרף: 6 משפחות שוהות מעל שנתיים.

קולט אביטל: אף אחד לא מאשים אתכם שאנשים נשארים יותר.

קולט אביטל: אבל, אנשים שנשארים שם יותר בגלל שנוצר פקק בגלל שהממשלה לא נותנת לזה כסף, צריכים לקבל טיפול אחר.

קולט אביטל: הם כבר גמרו את לימודי היהדות, הם גמרו את לימודי העברית ואי לכך צריך לתת להם עוד דברים כדי שלאט לאט הם יוכלו להיות חלק מהאוכלוסייה.

דוד יאסו: אנחנו שומעים פה שש משפחות נשארות מעל לשנתיים וזה בגלל בעיות סוציאליות, בגלל גירושין.

דוד יאסו: זה לא שכל המשפחות נשארות שם שנתיים.

דוד יאסו: זה לא רק מקרה ייחודי למבשרת אלא זה קיים בכל הארץ.

דוד יאסו: 180 ילדים לומדים בתוך מבשרת, ומשרד הקליטה מממן 850 שקל לילד עבור סל קליטה, והוא מעביר את זה לרשות.

דוד יאסו: זה לא הולך לסוכנות.

דוד יאסו: כל ילד שלומד שם מקבל את סל הקליטה שלו.

דוד יאסו: אם החוגים נעשים ביחד עם הרשות במתנ"סים של הרשות, זה בכל מקרה ממומן.

קולט אביטל: עד תאריך מסוים לפני שנה שנתיים, הרשות המקומית קיבלה 725,000 שקלים כדי לנסות לעשות פעילות למען אותם העולים, והתקציב הזה נעלם מהיום למחר.

קולט אביטל: מה קרה, מה היתה המדיניות?

קולט אביטל: למה הוחלט נגד?

קולט אביטל: במי זה תלוי?

קולט אביטל: למה החלטתם לקצץ?

דוד יאסו: ישנו תקציב שעבר דרך משרד הפנים, וזה לא קשור למשרד הקליטה.

דוד יאסו: 725,000 שקלים זה בטח היה סל קליטה לתושבי קבע, לאו דווקא בני העדה.

דוד יאסו: אין שם תושבי העדה מבני העדה.

דוד יאסו: זה סל קליטה שמעבירים אותו לעולים שנמצאים ביישוב.

כרמי גילון: זה לא נכון.

קולט אביטל: עובדתית זה לא נכון.

יגאל יאסינוב: אני הייתי בטוח שמענק שמיועד לקליטה מגיע לרשות דרך משרד הפנים, כי משרד הפנים מעביר את כל התקציבים כולל תקציבי קליטה.

קולט אביטל: נכון.

יגאל יאסינוב: הוא מעביר אותו אחרי אישור של משרד הקליטה.

יגאל יאסינוב: זה מה שאני חשבתי ויכול להיות שאני טועה.

אריה אזולאי: יש פה טעות.

קולט אביטל: אני חושבת שהוא לא טועה.

אריה אזולאי: יש במבשרת ציון מרכז קליטה ויש עולים מכל הארצות שלא במרכז הקליטה.

אריה אזולאי: התקציב שהועבר לרשות הוא חלק מהחישוב של כלל העולים בלי מרכז קליטה.

כרמי גילון: לא.

דוד שרביט: לדעתי, חבר הכנסת יאסינוב קלע לכיוון הנכון.

דוד שרביט: העלייה התחילה בשנת 1999 ומבשרת ציון דרשה סכום של כ-1,000 שקל לכול עולה, ולאחר התחשבנות הגיעו לסכום של כ-600 שקלים לעולה.

דוד שרביט: קיבלנו 725,000 שקלים לקליטת העלייה בלי חישוב של קליטה ישירה, לעולי "קווארה" במבשרת ציון.

יגאל יאסינוב: למיטב זכרוני, היה הסכם בין ממשלת ישראל עם המועצה שהתקציב שהם מקבלים הוא לא פר אדם שנקלט בקליטה כזאת או אחרת, אלא הוא היה ממוצע רק בגלל שהמועצה היא באופן יחסי לא גדולה.

יגאל יאסינוב: יש בה יש 23,000 תושבים, והיו אז 1,700 תושבים במרכז הקליטה.

יגאל יאסינוב: בגלל זה נעשה אז החישוב וזה קיים עד היום.

שלמה מולה: המועצה המקומית מבשרת ציון כמעט לא נותנת אף שירות לעולים במרכז הקליטה.

שלמה מולה: המעונות מופעלים על ידינו.

שלמה מולה: כל הפעילויות החברתיות מופעלות על ידינו, ומבשרת ציון לא נותנת מאומה.

שלמה מולה: דרך אגב, אף פעם לא היו יותר מ-1,200 – 1,250 עולים.

שלמה מולה: מי שמדבר על 1,700 עולים לא מכיר את מרכז הקליטה.

שלמה מולה: אני מכיר את מרכז הקליטה מיולי 1999.

שלמה מולה: היתה הסכמה שמשרד הפנים נתן מענק חד פעמי.

קולט אביטל: אני מצטערת, אתה לא יודע את העובדות.

קולט אביטל: יש לנו פה טבלה ואני אקריא לכם מה שמופיע בה.

קולט אביטל: בשנת 2000 היה מענק קליטה של 725,000 שקלים, בשנת 2001 היה מענק קליטה בסך 682,000 שקלים.

דוד יאסו: מענק הקליטה מועבר ממשרד הפנים.

דוד יאסו: בישיבה אמרה המנכ"לית שהיא מוכנה לבדוק עוד הפעם איתם מאחר כי זה לא מאצלנו.

דוד יאסו: יחד עם זאת, סוכם שאנחנו נשקיע במרכז הקליטה.

דוד יאסו: אנחנו נעביר שני מיליון שקל לטיפול פיזי של מרכז הקליטה.

דוד יאסו: אנחנו אמרנו שנבדוק שוב את המערכת החינוכית כדי למנוע תופעות של עבריינות.

דוד יאסו: לא צריך לדון כאן בעניינים של כסף.

דוד יאסו: צריך לדון בהתבטאות, וגם בשאלה כיצד האוכלוסייה הקולטת שנמצאת שם יכולה לקבל את השונה ואת החדש.

דוד יאסו: האם אנחנו באמת יכולים להשתלב בחברה, כן או לא.

קולט אביטל: דוד, תן לנו לקבוע את נושא הדיון.

קולט אביטל: אם אתה רוצים שנקיים דיון בשאלה כיצד אוכלוסייה צריכה לקלוט אז תפנה ונקים דיון גם על זה.

קולט אביטל: יש שם משבר, ישנה שם בעיה.

קולט אביטל: אנחנו דיברנו על ההתבטאות וראש המועצה התנצל.

קולט אביטל: אני חושבת שצריך להתקדם ולנצל את הדיון הזה כדי לראות אילו כלים אנחנו נותנים לאותם אנשים אם אנחנו רוצים שהם ייקלטו בקהילה.

קולט אביטל: המועצה המקומית רוצה לעזור למרות שהיא גירעונית.

קולט אביטל: אתם הולכים לשפץ את המבנים ולנקות אותם.

דוד יאסו: לא דיברנו על המבנים, אנחנו נטפל במה שיש בתוך מרכז הקליטה.

קולט אביטל: יפה.

קולט אביטל: מה שקורה כרגע הוא שכל אחד אומר את הגרסה שלו לגבי הכסף הזה.

קולט אביטל: זה כסף שהממשלה העבירה למועצה, זה כסף צבוע.

קולט אביטל: מה זה משנה לי אם זה בא מהתקציב שלך או מהתקציב של משרד הפנים?

קולט אביטל: בדרך כלל, משרד הפנים הוא כתובת מעבר ואנחנו יודעים את זה.

דוד יאסו: יש שוני בין ההעברות התקציביות של משרד הפנים להעברות התקציביות של משרד הקליטה.

דוד יאסו: משרד הפנים מעביר את הכסף לרשות כדי שהיא תקלוט את העולים אצלה ברשות.

כרמי גילון: התקציב מובנה על פי מספר הנקלטים תושבי מרכז הקליטה.

כרמי גילון: 600 שקל לתושב כפול 1,200 מגיעים לתוצאה של 725,000 שקלים וזה היה במענק הקליטה שניתן באישור משרד הקליטה ומועבר על-ידי משרד הפנים.

כרמי גילון: אני הייתי אצל שרת הקליטה עוד באפריל 2004 בעניין הזה.

כרמי גילון: נפגשתי גם עם מנכ"לית משרד הקליטה ב-21 באפריל, ואז נקבע שהסיור יתבצע באוגוסט השנה.

כרמי גילון: הגורם האינטרסנטי המקצועי פה הוא משרד הקליטה.

כרמי גילון: אני לא חושב שהדיון צריך להיות על הצורה הטכנית שבה מדינת ישראל מעבירה תקציבים לרשויות.

כרמי גילון: העניין הזה מוענק כמענק קליטה.

כרמי גילון: בפגישות שלי עם אנשי משרד הקליטה, משרד הפנים ומשרד האוצר, אף אחד לא הגדיר את הכסף הזה ככסף אחר.

כרמי גילון: הכסף הזה נועד כדי לממן פעילויות משותפות של הרשות עם מרכז הקליטה.

כרמי גילון: התקציב הזה היה קיים עד שנת 2002 ועד בכלל.

כרמי גילון: בשנת 2003 הוא נמחק ולא קיים.

כרמי גילון: אני חושב שראוי וצריך להחזיר את התקציב הזה.

כרמי גילון: התקציב הזה צריך לשמש פעילויות משותפות, אינטגרטיביות.

כרמי גילון: זה לא ענייני מה קורה בתוך מרכז הקליטה, אבל מרכז הקליטה חי בתוך היישוב, ונעשות הרבה פעולות אינטגרטיביות אבל הן לא מספיקות.

כרמי גילון: אי אפשר לבנות רק על התנדבות.

כרמי גילון: למימסד יש פה תפקיד.

כרמי גילון: צוין שהוקמו צוותים, ואני רוצה להדגיש שכל הדיון הזה, כל ההידיינות הזאת היא יוזמה שלי.

כרמי גילון: אף אחד לא יזם את זה, לא משרד הקליטה ולא הסוכנות.

כרמי גילון: אני באתי ודפקתי על כל דלת גם במשרד הקליטה וגם בסוכנות.

כרמי גילון: הביקור של המנכ"לית היה על-פי הצעה שלי.

כרמי גילון: הנחתי הצעה על השולחן של עמוד אחד שכולה מנוסחת ברצון כן ואמיתי לשיתוף פעולה הדוק בין הקהילה הקולטת לבין הקהילה הנקלטת, ואיך להתגבר על הבעיות.

כרמי גילון: אני חושב שקודם כל צריך לדעת מהן הבעיות, ואחר כך לטפל בהן.

כרמי גילון: אני מאוד שמח ומברך על כך שאותו דיון הסתיים בסופו של דבר בנכונות לשתף פעולה.

כרמי גילון: אני חושב שעדיין צריך לדאוג לתקציבים האלה.

כרמי גילון: אנחנו יודעים שלא מספיק רצון טוב וכוונות טובות אם אין תקציבים.

כרמי גילון: צריך גם תקציב לממן את הפעילויות האלה.

יגאל יאסינוב: אני שמעתי פה שלושה גורמים שאומרים שהם מטפלים כל כך טוב בעולים, ואז נשאלת השאלה אם זה כל כך טוב למה זה כל כך רע?

יגאל יאסינוב: עו"ד יצחק דסה, גם אני עולה, עליתי רק לפני 11 שנים.

יגאל יאסינוב: אני עדיין מאוד רגיש לדברים.

יגאל יאסינוב: אני רוצה לומר לך שלא מקובל עליי מה שאמרת.

יגאל יאסינוב: אתה לא יכול לשפוך עלינו חברי הכנסת דלי עם מים לא נקיים.

יצחק דסה: עובדה שלא גיניתם.

יצחק דסה: אף שר לא גינה את ההתבטאות.

יגאל יאסינוב: זוהי פעם שלישית בחיי שאני רואה את כרמי גילון, ואף פעם לא ניהלתי איתו שיחה אישית.

יגאל יאסינוב: אני מאוד מעריך מה שהוא עשה.

יגאל יאסינוב: הוא פתח בהתנצלות את הישיבה של היום, הוא התנצל.

יגאל יאסינוב: אני לא יודע מה הוא אמר שם, כל מה שאני יודע הוא על סמך קריאתי בעיתון.

יגאל יאסינוב: אני לא יודע אם מה שנכתב בעיתון הוא בדיוק מה שהוא אמר.

יצחק דסה: הנזק נעשה.

מרינה סולודקין: תזכרו שראש עיריית ערד לא התנצל.

יגאל יאסינוב: כרמי גילון התנצל.

יגאל יאסינוב: אתם יכולים לקבל או לא לקבל את ההתנצלות.

יגאל יאסינוב: אם אתם לא מקבלים את ההתנצלות אז תתחילו לפעול.

יגאל יאסינוב: אם אתם רוצים שהוא יתפטר אז תגידו לו: "תתפטר".

יגאל יאסינוב: אם אתם רוצים שהוא יתאבד אז תגידו לו: "תתאבד".

יגאל יאסינוב: אבל, אתם לא יכולים לבוא אלינו ולומר שאנחנו משחקים לטובתו.

יגאל יאסינוב: כרמי גילון התנצל ולכן אנחנו לא המשכנו לדון בנושא, ועברנו לנושא הכי חשוב והוא למה זה קרה?

יגאל יאסינוב: למה איש כמוהו עשה טעות כזאת?

יגאל יאסינוב: האם אתם חושבים שהוא רצה את זה?

יגאל יאסינוב: אני לא שמעתי אתכם מוחים על דבריו של ראש עיריית ערד לפני כמה שבועות.

יגאל יאסינוב: הוא עדיין לא יתנצל.

יצחק דסה: הוא נתבע, והוא ישלם על זה.

יגאל יאסינוב: משרד הפנים הוא כלי להעברת כספים, במיוחד כאשר הכספים האלה הם כספים ייעודיים וצבועים למטרה מסוימת.

יגאל יאסינוב: זה מה שקורה.

יגאל יאסינוב: השאלה מה עושה משרד הפנים עם מענקי האיזון או מה הוא לא עושה איתם היא עניין שלא קשור.

יגאל יאסינוב: הפעם מדובר על משהו אחר.

יגאל יאסינוב: עידוד עלייה הוא לא רק עידוד של אנשים לבוא לארץ, אלא זה גם לעודד אותם להישאר פה ולשלוח מכתבים שטוב להם כאן.

יגאל יאסינוב: כשעולי הפלאשמורה נמצאים בתהליך של גיור הם עדיין לא עולים, הם אנשים שמועמדים לעלייה.

יגאל יאסינוב: הם נמצאים פה בסטטוס שונה עד שהם עוברים את הגיור לחומרה.

יגאל יאסינוב: הטיפול בהם, באותם 1,200 איש שנמצאים במרכז הקליטה במבשרת ובמרכזים דומים בכל הארץ, נמצא בתחום תקציב משרד הקליטה ב-300 מיליון שקל שהם קיבלו.

יגאל יאסינוב: השנה היה 85 מיליון לעידוד העלייה.

יגאל יאסינוב: אני רוצה להדגיש שהאנשים האלה הם מועמדים לעלייה, כך מוגדר הסטטוס שלהם.

יגאל יאסינוב: קיבלתם 85 מיליון שקל.

קולט אביטל: אנחנו מביאים אנשים לארץ בקצב איטי, ובאים ואומרים לנו שמצבם בארץ הוא יותר טוב ממצבם שם.

קולט אביטל: אבל, אסור להסתתר מאחורי זה.

קולט אביטל: זה לא אומר שלא צריך לדאוג להם באמת.

יגאל יאסינוב: מצבם פה צריך להיות בדיוק כמו מצבם של הישראלים האחרים.

יגאל יאסינוב: הוא צריך להיות ברמה טובה וסבירה פה.

יגאל יאסינוב: אני לא חושב שאנחנו מתווכחים על זה היום.

דני אבבה: אני דיברתי עם כרמי גילון יום לאחר ההתבטאות.

דני אבבה: אני רוצה לחשוף את פרצופה של הסוכנות היהודית כדי להראות לכם מה יחסה של הסוכנות לעולים החדשים.

דני אבבה: הקב"ט של כרמי גילון אמר את הדברים בפגישה עם אנשי הסוכנות ומשרד הקליטה.

דני אבבה: כששאלתי את נציג הסוכנות שהיה שם האם הקב"ט של כרמי גילון אמר את הדברים הוא אמר לי: "לא היו דברים מעולם, מה פתאום".

דני אבבה: כולם הכחישו.

דני אבבה: אני התקשרתי אליו והוא מתוך יושר אישי אמר: "הוא אמר את זה, אני עומד מאחריו".

דני אבבה: לילה אחד נסעתי עם פרופ' רכס שהוא שכן למרכז הקליטה כדי לראות מה נעשה שם.

דני אבבה: יש אמת בתיאורים על זה שילדים קטנים מתגלגלים שם בשעה אחת עשרה בלילה.

דני אבבה: אין נציג, ואין אף אחד.

דני אבבה: התקציב שעליו אתם מדברים הוא "בולשיט" אחד גדול.

דני אבבה: מדובר באנשים שצריך לטפל בהם, ללמד אותם.

דני אבבה: אם ידרסו שם ילדים, תתכנס הוועדה הזאת ותצטרך לדון בשאלה למה הם נדרסו.

דני אבבה: תזכרי את זה, Read My Lips.

קולט אביטל: זה נכון.

מאיר רוסו: כבר היו תאונות, ולא היה ממש דיון.

30095: אני מודה ליושבת ראש הוועדה שכינסה את הדיון למרות הפגרה.

30095: הדיון הזה מאוד חשוב לנו.

מרינה סולודקין: זה חשוב גם לנו.

30095: ההתבטאות בין אם היא נאמרה על-ידי הקב"ט ובין אם על-ידי ראש המועצה, היא מקוממת, מרגיזה.

30095: אנחנו שמענו את ההתנצלות.

30095: אנחנו צריכים לפעול שדברים כאלה לא יקרו שוב, והוועדה צריכה גם להעלות את זה בהחלטה שלה.

30095: אנחנו שמענו פה אי תיאום בין הגורמים המטפלים וזה מאוד מרגיז.

30095: אנחנו רואים שהמערכת היא לא מתואמת וכי גורם אחד זורק את הטיפול על גורם אחר, והאנשים האלה הם הקורבנות שסובלים.

30095: אני מציע לכול הגורמים לשבת יחד ולשתף גם את בני הקהילה העולים צריכים לקבל את הטיפול המגיע להם.

30095: תפסיקו להילחם על גבם של בני הקהילה.

30095: אין צורך בעידוד עלייה מאתיופיה כי אנשים רוצים לעלות, אבל לא רוצים להעלות אותם.

30095: יש לממשלה מדיניות של אפליה.

קולט אביטל: כולנו יודעים שיש אנשים שמחכים בתור.

קולט אביטל: אנחנו מדברים על כך שבתוך התקציב של משרד יש כסף.

יגאל יאסינוב: יש כסף מיועד בדיוק לפרוייקטים האלה.

יגאל יאסינוב: האנשים שמתגוררים שם צריכים לקבל תמיכה מהכסף הזה והם לא מקבלים.

קריאה: זה לא נכון.

יגאל יאסינוב: זה נכון.

אלמו יפת: בראשית הדברים אני רוצה להודות ליושבת ראש הוועדה על זה שהיא מאפשרת לי לדבר.

אלמו יפת: אני סיימתי בית ספר למנהיגות חינוכית.

אלמו יפת: כל הזמן דיברו כאן על הבעיות, ואני קצת נסער משום שמדברים פה כאילו לא מכירים את בני העידה.

אלמו יפת: אנחנו נמצאים כאן יותר מעשרים שנה.

אלמו יפת: אני לא רוצה להיכנס לוויכוחים שהיו, אני רוצה להציע הצעה לפתרון.

אלמו יפת: אני מציע לכול הנוכחים כאן, ובעיקר לוותיקים, לסמוך על בני העידה ולהפסיק להשתמש בסטריאוטיפים.

אלמו יפת: מודל הקליטה שישנו עד עכשיו הצליח, אבל הוא לא הצליח במאת האחוזים.

אלמו יפת: אני אומר באחריות כי אין קורלציה בין ההשקעה הכספית שמשקיעה ממשלת ישראל על כל הגורמים שלה, לבין התוצאות.

אלמו יפת: הגורמים עוסקים בסימפטום ולא בבעיה המקורית שאותה אף אחד לא בחן.

אלמו יפת: ישנה נשירה בשיעור של 26% מבתי הספר, ישנה עלייה באלכוהוליזם ובעיות אחרות למרות שמושקע המון כסף.

אלמו יפת: יש לנו מודל שבו אתם יכולים להיעזר אם אתם רוצים באמת ובכנות לפתור את הבעיות.

מרינה סולודקין: לא הייתי בתחילת הדיון, ואני מצטערת על כך, משום שהייתי נוכחת בישיבת סיעת הליכוד.

מרינה סולודקין: אנחנו יודעים שבשנים 2003-2004 יש קשיים ברשויות מקומיות.

מרינה סולודקין: אני לא רוצה שתהיה מחלה בה מאשימים את הקורבן כפי שקרה במבשרת ציון ובערד.

מרינה סולודקין: כרמי גילון התנצל, הוא הבין שהוא עשה דברים לא נכונים.

מרינה סולודקין: אבל, ראש עיריית ערד לא התנצל והוא עדיין חושב שהוא היה מאוד בסדר.

מרינה סולודקין: הוא האשים ואמר שאנחנו, יוצאי ברית-המועצות, מקלקלים את העיר ערד.

מרינה סולודקין: אני חושבת שמדובר במחלה קשה שמובילה למלחמת אזרחים במדינה שלנו.

מרינה סולודקין: אנחנו צריכים לחשוב איך ניתן להחזיר את התקציבים של משרד הפנים ואת מענקי הקליטה.

מרינה סולודקין: זה הדבר הכי חשוב.

מרינה סולודקין: כל הזמן אומרים שיש תוכנית לעולים מצרפת, ומארצות הברית.

מרינה סולודקין: אבל, הם לא הגיעו.

מרינה סולודקין: חברים, אנחנו יודעים מי הגיע.

מרינה סולודקין: הגיעו לכאן עולים מאתיופיה ומברית המועצות.

מרינה סולודקין: מדיניות הקליטה היא העניין הכי חשוב.

מרינה סולודקין: חברת הכנסת קולט אביטל, אנחנו צריכים לצאת בקריאה להחזיר את התקציבים.

מרינה סולודקין: אנחנו גם לא יכולים לעזוב את ההתבטאויות של ראש עיריית ערד.

קרול נוריאל: מר דסה, בשבוע שעבר אנחנו גינינו את התבטאויותיו של מר גילון.

קרול נוריאל: גברתי היושבת ראש, בעבר הליגה נגד השמצה הציעה לך לקיים איזשהו פרויקט משותף לכנסת ולליגה נגד השמצה נגד גזענות, נגד התבטאויות כאלה.

קרול נוריאל: היינו רוצים לקרוא לכנסת שמייצגת את הציבור הישראלי, לצאת בפרוייקט כזה ולהחתים חברי כנסת על עצומה כזאת.

קרול נוריאל: עצם זה שאף חבר כנסת לא התייחס למה שאמר מר גילון, הוא דבר חמור גם בעיניו.

קולט אביטל: זה לא נכון.

קולט אביטל: אנחנו אפילו רואיינו בתקשורת.

קרול נוריאל: אי אפשר להתעלם מהחומרה של התבטאויות כאלה.

מרינה סולודקין: למה את מתעלמת מהתבטאויות של ראש עיריית ערד?

קרול נוריאל: אני לחלוטין לא מתעלמת מראש עיריית ערד.

מאיר רוסו: בסך הכול היו פה נימות פייסניות וכיוונים מאוד חיוביים.

מאיר רוסו: חסרה לי במשבצת התשובה לשאלה מי אחראי לכול התשתיות של המתחם הגדול הזה בן 55 הדונם שבו יש גם כבישים, מדרכות, תאורה.

קולט אביטל: מי אחראי?

קריאות: המועצה.

מאיר רוסו: המצב הוא קטסטרופלי.

מאיר רוסו: יש פה תמונות ואת יכולה להתרשם.

מאיר רוסו: תושבים שמתגוררים בסמוך בטוחים שזו אחריות של הסוכנות ושל משרד הקליטה, הם משוכנעים בזה.

מאיר רוסו: אבל האמת היא שהאחריות הכוללת היא של המועצה המקומית.

מאיר רוסו: זה חלק מהתקציבים, זאת משבצת שחסרה.

עירית סורק: אני תושבת מבשרת ציון ואני רוצה לומר כמה מילים בתור תושבת.

עירית סורק: חלק מהאנשים פה גרים באופן ארעי במרכז הקליטה, חלק מהאנשים שנמצאים פה עובדים במרכז הקליטה.

עירית סורק: מבשרת ציון היא הבית שלי ולשם אני חוזרת.

עירית סורק: אני לא תושבת ארעית, ולמרכז הקליטה יש מחויבות גם כלפי.

עירית סורק: קל מאוד לתושבי מבשרת ציון לסגור את הדלת ואת הלב ולהתכחש למרכז הקליטה הזה.

עירית סורק: מאיר, אתה יודע כמה זמן אנחנו נמצאים שם בהתנדבות, על חשבון זמננו, עוד לפניך ואני מתארת לעצמי שעוד אחריך.

עירית סורק: מאוד איכפת לנו, אנחנו מאוד מחבקים.

עירית סורק: המצב שם הוא קטסטרופלי, הוא מתחת לכול ביקורת.

עירית סורק: לא צריך לכסות על הדברים.

עירית סורק: אם המצב היה כל כך טוב אז הוא לא היה כל כך רע.

עירית סורק: יש לנו שם הרבה מאוד בעיות.

עירית סורק: לי איכפת, ואנחנו התושבים מציעים לכם לפעול יחד.

עירית סורק: אני לא עושה שם שום דבר בשביל משכורת, ולא בשביל קידום ולא בשביל פנסיה.

עירית סורק: לי אין שום אינטרס חוץ מאשר שלי ולילדים שלי יהיה מקום הגון לחיות בו.

עירית סורק: מרכז הקליטה והאינטראקציה עם תושבי מרכז הקליטה הם חלק מאיכות החיים שלי.

עירית סורק: יש לכם מחויבות יחד איתי, לעשות הלאה ויותר.

מאיר רוסו: תמיד ובשמחה.

מאיר רוסו: אבל, אבל כדאי שישמעו עוד תושבים לא רק אותך.

עירית סורק: אנחנו צריכים לנצל את המשבר הזה ולהפוך אותו להזדמנות.

שרה ג'נסטיל: אני חברת מועצת מבשרת ציון.

שרה ג'נסטיל: אני ישבתי עם כרמי גילון, ועם גורמים שונים ביישוב.

שרה ג'נסטיל: לי יש מוטיבציה מאוד גבוהה לעשות הכול לשיתוף פעולה אמיתי.

שרה ג'נסטיל: צריך להיות ביננו אמון.

שרה ג'נסטיל: אנחנו רוצים לשתף פעולה, ולכן צריך לשבת ולדבר.

שרה ג'נסטיל: בואו נתחיל מהמקום הזה.

קולט אביטל: אני מבטיחה שזו לא תהיה ישיבה אחרונה.

קולט אביטל: אני מבקשת לסכם את הישיבה על דעת חברי הכנסת.

קולט אביטל: ראשית, הוועדה מגנה את ההתבטאות ומקבלת את ההתנצלות.

קולט אביטל: שנית, כיוון שקמו צוותי עבודה, אנחנו מבקשים מצוותי העבודה להתכנס.

קולט אביטל: אנחנו גם מבקשים לקבל תוך חודש ימים איזשהי תוכנית עבודה קונסטרוקטיבית לדעת מה קורה שם.

יגאל יאסינוב: אולי כדאי שאנחנו נקבל את זה לקראת תחילת המושב.

קולט אביטל: בסדר, נבקש לקבל תוכנית עבודה בתחילת המושב.

קולט אביטל: אנחנו לא באנו הנה כדי להתחיל להפנות אצבע מאשימה לא לסוכנות ולא למרכז הקליטה.

קולט אביטל: כולם עושים את המיטב ואת המרב.

קולט אביטל: אבל, עם כל המיטב והמרב יש שם מצב קשה.

קולט אביטל: אם יש ביקורת על זה שיש מצב קשה, זה לא אומר שאנחנו מאשימים אתכם.

קולט אביטל: יש מצב קשה ואותו צריך לפתור.

קולט אביטל: אם המצב היה כל כך נפלא לא היינו נפגשים כאן היום.

יגאל יאסינוב: אני חושב שצריך להוסיף את זה שאנחנו מבקשים מכל המשרדים הקשורים בטיפול, להביא לנו תשובות לשאלה מי מטפל במה, ולמי המתחם שייך.

יגאל יאסינוב: לפי דברי נציגי הסוכנות, כרמי גילון צריך לטפל בתאורה ובכבישים.

יגאל יאסינוב: אבל הוא אומר שהמתחם הוא של הסוכנות.

קולט אביטל: דוד, אנחנו לא צריכים לחכות עד סוף הפגרה.

קולט אביטל: אני מבקשת ממך לעשות בירור מינימלי פקידותי פשוט לגבי השאלה על מי בדיוק מוטלת החובה הזאת של התקציב, מאיזה תקציב זה בא, ומי צריך להעביר אותו.

קולט אביטל: אנחנו רוצים לפתור גם את הבעיה התקציבית הזאת.

קולט אביטל: תחזור אליי עם תשובה.

קולט אביטל: אנחנו רוצים להודות לתושבי מבשרת על הנכונות לסייע.

קולט אביטל: מי שרוצה להביא עולים לארץ התפקיד שלו לא נגמר בשדה התעופה.

קולט אביטל: מי שרוצה להביא עולים צריך גם להשקיע את המאמצים ואת האמצעים לקלוט אותם כמו שצריך.

יגאל יאסינוב: לא דיברנו על הסוכנות, דיברנו על מדינת ישראל.

קולט אביטל: תודה רבה, הישיבה נעולה.